cyanic-selkie/wikianc huggingface dataset:
حمود الرحمن کمیشن رپورٹ
شرم ناک منظر
سیاسی جماعتوں کی ذہنیت اس قدر پست ہوچکی ہے کہ میں ہرگز یہ مانے اور یقین کرنے پر تیار نہیں کہ انتخابات موجودہ بحرانی صورت حال میں بہتری کا ذریعہ بن کر ایک مضبوط اور مستحکم حکومت کی تشکیل اور قیام میں کوئی مدد دے سکتے ہیں جو ہمیں درپیش بے شمار پیچیدہ مسائل پر قابو حاصل کرنے کے لیے قابل بناسکے، ہمارے مسائل کو حل کرنے کے لیے اب چاند سے تو کوئی آنے سے رہا۔ لوگوں کا یہی ٹولہ جس نے پاکستان کو تباہی کے دہانے پر پہنچا دیا ہے اپنے مذموم مقاصد کی تکمیل کے لیے انتخابات میں بھی دھونس اور دھاندلی کا مظاہرہ کرے گا اور پہلے کی نسبت زیادہ انتقام پسندی سے کام لے گا کیوں کہ مجھے یقین ہے کہ یہ انتخابات بنیادی طور پر ذاتی، شخصی، علاقائی اور فرقہ وارانہ بنیادوں پر ہی لڑے جائیں گے چنانچہ واپسی کی صورت میں یہ وہی پرانے ہتھکنڈے دوبارہ استعمال کریں گے جنہوں نے جمہوریت کا جنازہ نکال کر رکھ دیا تھا جس کے نتیجے میں ملک آج وسیع پیمانے پر محرومی اور افراتفری میں مبتلاہے۔
وفاداریوں کی تبدیلی؛۔
بہرحال انتظامیہ اپنی سی کوشش کرکے آزمالے تاہم بدلتی ہوئی وفاداریوں اور اقتدار کی لامتناہی ہوس کو دیکھتے ہوئے میں پوری طرح قائل ہو چکا ہوں کہ انتخابات نہ آزاد ہوں گے اور نہ ہی منصفانہ! یہ کسی بھی طور ہماری مشکلات کا حل نہیں ہیں بلکہ اس کے برعکس اس بات کا قوی امکان ہے کہ غم اور مایوسی کے بادل اور بھی گہرے ہوجائیں جن کا لازمی نتیجہ خونیں انقلاب کی صورت میں بھی برآمد ہو سکتا ہے! حال ہی میں کراچی میونسپل کارپوریشن کے انتخابات منعقد ہوئے جن میں فقط انتیس فیصد ووٹروں نے ووٹ ڈالے، ان میں سے پچاس فیصد ووٹ جعلی نکلے، اس پر مستزاد سول نافرمانی کی دھمکیاں بھی دی جا رہی ہیں تاکہ پرائیوٹ رضاکار تنظمیوں کی مدد سے ون یونٹ کا خاتمہ کیا جاسکے۔ اس قسم کے انتشار انگیز اور تشدد پسند رجحانات ان کے جذبہء حُب الوطنی کی نشان دہی کرنے کے ساتھ ساتھ اُس انتہا کی جانب بھی اشارہ کرتے ہیں جہاں تک یہ سیاسی مہم جُو اپنے ناپاک مقاصد کی تکمیل کی خاطر جا سکتے۔ گزشتہ تین برسوں کے دوران میری بہترین کوشش یہی رہی ہے کہ آئین پر جمہوری طریقوں سے عمل درآمد کو ممکن بنایا جائے۔ ایک کے بعد ایک، مخلوط حکومت کی تشکیل کے لیے میں نے سخت محنت کرتے ہوئے اس امید کا دامن ہاتھ سے نہیں چھوڑا کہ شاید اس طرح حکومت اور انتظامیہ مضبوط اور مستحکم ہو کر اُمور مملکت کو عوامی مفاد میں احسن طریقے سے چلاسکتی ہے۔ میرے مخالفین اور ناقدین نے بددیانتی سے کام لیتے ہوئے مخالفت کا کوئی موقع ہاتھ سے نہیں جانے دیا اور میری ان کوششوں کو محلاتی سازشوں سے تعبیر کیا۔۔۔۔ تمامتر الزامات کا ملبہ صدر کے سر ڈالنا اب ایک فیشن بن چکا ہے! کل کسی نے ایک لطیفہ سنایا جس کا لب لباب یہ تھا کہ اگر موسلادھار بارش ہو رہی ہے تو اس میں بھی صدر کا ہاتھ ہوتا ہے اور بالکل ہی بارش نہ ہو، تب بھی اس کی ذمہ داری صدر پر عائد ہوتی ہے! اگر بات، میری اپنی ذات تک ہی محدود ہوتی تو میں خاموشی سے اسے برداشت کرلیتا یہ غیر محب وطن اور غدار عناصر صدرِ پاکستان اور حکومت پر حملے کرکے پاکستان کی عزت اور وقار کو داؤ پر لگانا چاہتے ہیں جس میں یہ بڑی حد تک کامیاب ہو چکے ہیں اور اگر یہ صورت حال اسی طرح برقرار رہی تو وہ اپنے مقصد کے حصول میں بھی کامیاب ہوجائیں گے!
23مارچ 1956ء کو نافذ العمل ہونے والے آئین میں جسے بڑی تگ و دو اور کدو کاوش کے بعد تیار کیا گیا تھا، ناقابل عمل ثابت ہوا، یہ آئین ایسے خطرناک سمجھوتوں پر مشتمل ہے جس کے نتیجے میں یہ ملک ٹکڑے ٹکڑے ہو سکتا ہے! آئین میں موجود ان خامیوں کی اصلاح کے لیے سب سے پہلے ضروری ہے کہ پرامن انقلاب کے ذریعے ملک کو عقل و ہوش کی راہ پر لایا جائے۔ اس کے بعد میں چاہتا ہوں کی تمام محب وطن افراد کو جمع کرکے اپنے موجودہ سیاسی مسائل پر غور و خوص کے بعد ایک ایسا آئین تشکیل دیا جائے جو ہمارے مسلمان عوام کی موروثی اور تاریخی رویات سے بھر پور مطابقت رکھتا ہو اور جب یہ تیار ہو جائے تو مناسب وقت پر اُسے عوام کی رائے اور منظوری کے لیے پیش کر دیا جائے۔)
(اسکندر مرزا کے اعلان کا متن ختم)
چنانچہ ان اسباب اور وجوہات کی بنا پر خود کو خدا اور عوام کے سامنے جوابدہ سمجھتے ہوئے انہوں نے اپنا اولین فرض یہ سمجھا کہ درج ذیل اقدامات اور احکام کے ذریعے پاکستان کو مکمل انتشار اور تباہی سے بچایا جائے۔۔۔۔۔۔ جو اقدمات کیے گئے ان کی تفصیل کچھ یوں ہے۔۔۔۔۔۔۔۔۔۔۔
الف) 1956ء کے آئین کی منسوخی ب) فوری طور پرمرکزی اور صوبائی اسمبلیوں کی برطرفی ج) قومی اور صوبائی اسمبلیوں کی تحلیل د) تمام سیاسی جماعتوں کا خاتمہ اور ہ) کسی متبادل انتظام تک پاکستان میں مارشل لا کا نفاذ
پاکستان آرمی کے کمانڈر انچیف، جنرل محمد ایوب کو چیف مارشل لا ایڈمنسٹریٹر مقرر کر دیا گیا اور مسلح افواج کو اُن کی کمان میں دے دیا گیا، جنہوں نے دوسرے دن قوم سے اپنے نشری خطاب میں اسی قسم کی باتیں دُہرائیں اور اقدام کا جواز پیش کرتے ہوئے کہا،
( یہ انقلابی اور انتہا پسندانہ اقدام بڑے تذبذب اور سوچ بچار کے بعد اُٹھایا گیا ہے تاہم ہمیں کامل یقین ہے کہ اگر یہ اقدام نہ کیاجاتا تو ملک کو بھرپور انتشار اور مکمل تباہی سے کوئی نہیں بچا سکتا تھا)
اُنہوں نے بھی اس صورت حال کے لیے سیاست دانوں کو ذمہ دار ٹھہرایا اور ان پر الزام عائد کیا کہ اپنے باہمی اختلافات، دشمنیوں اور تنازعات کی اس لامتناہی جنگ کے دوران میں انہوں نے یہ سوچنے کی بھی زحمت نہیں کی کہ ملک اور قوم پر اس کے کیسے مضر اثرات مرتبہ ہو رہے ہیں، انہیں صرف اپنے مفادات سے ہی غرض تھی۔ اس سلسلے میں وہ تمام حدیں عبور کر چکے تھے چونکہ ان کے پاس قوم کو دینے کے لیے کچھ بھی نہیں تھا چنانچہ انہوں نے صوبائی تعصب اور مذہبی، نسلی اور فرقہ ورانہ اختلافات کو ہوا دے کر ایک پاکستانی کو دوسرے کے خلاف کھڑا کر دیا انہیں کسی میں کوئی اچھائی نظر نہیں آتی تھی۔ اقتدار اور اختیارات کی اس دوڑ میں جس چیز کو اولیت حاصل تھی وہ تھا ذاتی مفاد! ملک اورقوم جائے بھاڑ میں، ان کی بلا سے ! فیلڈ مارشل ایوب خان نے پنی نشری تقریر میں یہ انکشاف بھی کیا کہ مرحوم غلام محمد اُن سے کئی مواقع پر کہہ چکے تھے کہ وہ ملک پر قبضہ کر لیں تاہم انہوں نے ایسا کرنے سے صرف اس لیے انکار کر دیا کیوں کہ انہیں بہرحال امید تھی کہ کوئی نہ کوئی سیاست دان اس موقع پر اٹھے گا جو قوم کی رہنمائی کرے گاتاہم بعد میں وقوع پزیر ہونے والے واقعات نے ان امیدوں پر پانی پھیر دیا اور ایک مضبوط اور مستحکم ملک، رفتہ رفتہ تضحیک اور تمسخر کا گڑھ بن گر رہ گیا، یہ سب کچھ بہت افسوس ناک تھا تاہم اس صورت حال کا کوئی نہ کوئی حل اورعلاج بھی ضروری تھا۔۔۔۔ اپنے فوری مقاصد کی نشان دہی کرتے ہوئے انہوں نے اپنی تقریر میں کہا کہ
(ہم جمہوریت بحال کر دیں گے لیکن وہ جمہوریت ایسی ہوگی جسے لوگ سمجھ سکیں اور جو قابل عمل بھی ہو)
اگرچہ دونوں نے یہ اعلان کر دیا تھا کہ آئین ناقابل عمل ہے مگر تین دن کے بعد 10 اکتوبر1958 کو ایک قانون CONTINUANCEIN FORCE آرڈر جاری کیا گیا جس میں کہا گیا تھا کہ اگرچہ آئین معطل کر دیا ہے مگر ملک پر اس کے دفعات کے تحت حکومت کی جاتی رہے گی سوائے اس صورت کے کہ صدر یا چیف مارشل لا ایڈمنسٹریٹر نے کوئی حکم یا قانون جاری کیا ہو۔ اس آرڈر میں دوسری اہم دفعہ یہ تھی کہ کوئی بھی عدالت چیف مارشل لا ایڈمنسٹریٹر یا ڈپٹی چیف مارشل لا ایڈمنسٹریٹر کے خلاف یا کسی دوسرے شخص کے خلاف جسے ان کے اختیارات حاصل ہوں، کوئی رٹ جاری نہیں کر سکتی اور کوئی بھی عدالت پرو کلیمیشن یا اس کے تحت بنائے گئے کسی قانون پریا کسی مارشل لا آرڈر یا مارشل لا قانون یا کسی فوجی عدالت کے حکم یا فیصلے یا نتیجے پر نہ اعتراض کرسکتی ہے نہ کسی کو اس کی اجازت دے سکتی ہے۔
٥) تین روز کے بعد 13 اکتوبر1958ء کو سپریم کورٹ میں اس آرڈر پر اسٹیٹ بنام ڈوسو( پی ایل ڈی 1958ء ایس سی 533) کے سلسلے میں غور کیا گیا۔ اس مقدمے میں یہ سوال اٹھایا گیا کہ کیا ملزم کو عدالت میں پیش کرنے کا حکم جو ڈوسو کے مقدمے میں عدالت عالیہ نے جاری کیا تھا،1958ء کے اس آرڈر کی دفعات سے کالعدم ہوجاتا ہے۔ 14 اکتوبر 1958ء کو عدالت نے اپنا فیصلہ سناتے ہوئے کہا کہ یہ رٹ معطل ہو گئی۔ اس فیصلے کی وجوہات 23 اکتوبر1958 کو بیان کی گئیں اور ان وجوہات میں کہا گیا کہ آئین کا کالعدم ہونا اور صدر اسکندر مرزا کی طرف سے مارشل لا کا نفاذ کسی انقلاب کے کامیاب عمل ہیں جنہوں نے بذات خود ایک نیا قانونی نظام تشکیل کر دیا ہے اور پرانے نظام کو ختم کر دیا ہے کیونکہ قانون اگر انقلاب آئین معطل کردیتا ہے اور معطلی مؤثر ہوجاتی ہے تو خود قانون بنانے والا ادارہ بن جاتا ہے۔
٦) یہ فیصلہ اسکندر مرزا کے اقدامات کو جائز قراردینے کا ایک سرٹیفکیٹ تھا لیکن اس وقت انہوں نے اندازہ نہیں کیا کہ سپریم کورٹ کی طرف سے پیش کیے جانے والا یہ اصول ان کے لیے کتنا خطرناک ہو سکتا ہے۔ سپریم کورٹ کی طرف سے اس اعلان کے بعد اگر کوئی بغاوت کامیاب ہو جائے تو یہ خود طاقت کا جائز سرچمشہ بن جاتی ہے۔ کمانڈر انچیف نے اپنی آرزو پوری کرنے میں کوئی وقت ضائع نہیں کیا۔ تین دن بعد 27 اکتوبر1958ء کو آدھی رات کو اس صدر کو جس نے کمانڈر انچیف کو چیف مارشل لا ایڈمنسٹریٹر بنایا تھا، گرفتار کر لیا اورجلاوطن کر دیا گیا۔ یہ دوسری بغاوت تھی اس کے لیے کمانڈر انچیف کو کوئی سرٹیفکیٹ لینے کی ضرورت نہیں تھی اس لیے انہوں نے صدر کا عہدہ بھی اختیار کر لیا اس طرح پاکستان کا مارشل لا کا پہلا دور شروع ہوا۔
٧) یہ بات درست ہے کہ صدر اسکندر مرزا کے پروکلیمیشن اور کمانڈر انچیف کے پیغام میں سیاست دانوں کے بارے میں جو الزامات عائد کیے گئے وہ بہت حد تک درست تھے لیکن جمہوری نظام اورآئین کی ناکامی کے کیا یہی اسباب تھے؟ صدر اسکندر مرزا کو ہٹانے کے لیے ایوب خان نے بھی ان ہی الزامات کا سہارا لیا اور کہا کہ اُن کا ایسے سیاست دانوں سے قریبی تعلق تھا جو پاکستان کو اس افراتفری کی کیفیت تک پہنچانے کے ذمہ دار ہیں، یہ عام تاثر تھا کہ اسکندر مرزا بھی سیاسی ابتری کے اس قدر ذمہ دار ہیں جتنا کوئی اور ہو سکتا ہے۔ اسکندر مرزا ان شرم ناک واقعات کے بھی ذمے دار تھے کیونکہ حکومت کے سربراہ کی حیثیت سے یہ ان کی ذمہ داری تھی کی آئین پر منصفانہ طور پر عمل کیا جائے اور سیاست دانوں کو اپنے ذاتی مفادات کے لیے استعمال نہ کریں، ان کی محلاتی سازشوں کی وجہ سے آئین ایک تماشا بن گیا۔
٨) کوئی آئین خامیوں سے پاک نہیں ہو سکتا۔ 1956ء کا آئین اپنی خامیوں کے باوجود قابل عمل تھا بشرطیکہ جو لوگ اس کی دفعات کونافذ کرنے کے لیے ذمے دار تھے وہ خلوص اور نیک نیتی سے اس مقصد کے لیے کوشش کرتے، یہ درست ہے کہ دو ڈھائی سال کے اس عرصے میں جب تک یہ آئین نافذ رہا پارلیمانی جمہوریت اس طرح کامیاب نہیں ہو سکی جس طرح کہ توقی کی جا رہی تھی۔ خود غرض سیاست دانوں کی ریشہ دوانیوں اور سربراہان مملکت کے حد سے بڑھے ہوئے لالچ نے مل کر آئین کو تماشا بنادیا تھا۔ اور چند خود غرضوں کے مفادات پورے کرنے کے لیے جمہوریت کو داؤ پر لگا دیاگیا۔ ذاتی مفاد اور صوبائی تعصب کو قومی مفاد پر ترجیح دی جاتی تھی، 1956ء کے آئین کے منظور ہوتے ہی گروہی رقابت نے تھوڑے عرصے ہی میں اپنی جگہ بنالی تھی یہی وجہ تھی کہ سربراہ مملکت بھی سیاست کے کھیل میں شریک ہو گئے اور اپنے مفادات کے لیے حکومتیں بنانے اور توڑنے میں اہم کردار ادا کرتے رہے۔ پاکستان کے آئین کمیشن نے بھی 1961ء میں اپنی رپورٹ کے پیرا گراف13 میں کہا( جہاں سربراہ مملکت کا حوالہ دیا گیا ہے اس کا مطلب سابق صدر اسکندر مرزا اور ان کے پیش رو ہیں، یہ نہیں کہا جاسکتا کہ اُنہوں نے دخل اندازی نہیں کی یا وہ اس افرتفری کے ذمہ دار نہیں تھے جو سیاسی ماحول میں پیدا ہو گئی تھی یایہ کہ وہ ذاتی مفاد یا صوبائی تعصب سے بالاتر تھے، تاریخ ثابت کرتی ہے کہ سربراہ مملکت سے عوام کے نمائندوں تک اختیارات اسی صورت میں پہنچ سکتے ہیں جب نمائندے منظم ہوں اور ایک ساتھ مل کر آمریت کا مقابلہ کرسکتے ہوں اس مقام تک پہنچنے تک سربراہ مملکت دخل اندازی کردیتے تھے، سربراہان مملکت کی طرف سے دخل اندازی کوپارلیمانی جمہوریت کی ناکامی کا سبب تسلیم نہ کرنا ان کو بری الذمہ قرار نہیں دے دیتا ہم ان کے خلاف یاسیاست دانوں کے خلاف تحقیقات نہیں کر رہے ہیں ہم یہ بتانا چاہ رہے ہیں کہ اگر بر سر اقتدار جماعتوں میں اتحاد اور تنظیم ہوتی تو سربراہان مملکت کی طرف سے دخل اندازی ممکن نہیں ہوتی۔
٩) اسکندر مرزا کو اپنی حرکتوں کا خمیازہ بھگتنا پڑا، اس میں شک نہیں کہ حکومت پر قبضے کی سازش تیار کرنے والے دراصل ایوب خان ہی تھے اور انہوں نے ہی اس سے فائدہ اٹھایا اُنہوں نے اپنا مقصد حاصل کرنے کے لیے اسکندر مرزا کو ایک ذریعے کے طور پر استعمال کیا اور جب وہ مقصد حاصل ہو گیا تو اسکندر مرزا کو ہٹا دیا گیا اس طرح پاکستان دہری سازش کا شکار ہوا۔
١٠) اگر اسکندر مرزا کنٹرولڈ ڈیموکریسی میں یقین رکھتے تھے تو ایوب خان ان سے ایک قدم آگے بڑھ گئے ان کا خیال تھا کہ پاکستان کے لوگ جمہوریت کے اہل نہیں ہیں، وہ سیاست دانوں کو بھی برا سمجھتے تھے۔ اپنی کتاب ( فرینڈز ناٹ ماسٹرز) میں انہوں نے پاکستان کے لیے مندرجہ ذیل اسکیم پیش کی۔
(ایسا معلوم ہوتا ہے کہ ہمیں حکومت کا ایک ایسا نظام تشکیل دینا ہے جو ایک نسل تک چل جائے یا جو ملک کو جمہوریت کے لیے تیار کرے اور اُس کے کچھ مسائل حل کر دے اس انقلاب کے طویل المیعاد مقاصد میں سب سے اہم مقصد یہ تھا کہ ایسی اصطلاحات کی جائیں جو ملک کے سیاسی اور معاشی نظام سے افراتفری اور عدم توازن ختم کر دیں، ان اصلاحات کا اصل مدعا ( ایک مناسب آئین کا نفاذ اور آئینی زندگی کی بحالی تھا)( فرینڈز ناٹ ماسٹرز)
١١) انہوں نے ابتدا تواچھی کی تھی، درستی کے لیے بہت سخت اقدامات کیے گئے جن کی وجہ سے بڑی تیزی کے ساتھ قیمتیں کم ہونے لگیں، بلیک مارکیتنگ کا خاتمہ ہو گیا، ذخیرہ اندازوی کو روکا گیا اور اسمگلنگ بھی ختم کردی گئی، کرپٹ افسروں کو نکال دیا گیا اور اسمگل شدہ سونے کی بڑی مقدار پر قبضہ کر لیا گیا، مارشل لا قوانین کے تحت بہت سے تارکین نے متروکہ جائداد کی جھوٹی کلیم یا بڑھائے ہوئے کلیم واپس لے لیے، تاجروں نے اپنی چھپائی ہوئی آمدنی اور زرمبادلہ کے ذخائر ظاہر کر دیے۔ انتظامیہ کی اصلاح بھی ہو گئی، 24 اکتوبر1958ء کو 12رکنی کابینہ بنائی گئی جس میں8سویلین تھے اور چار جنرل، شروع میں زیادہ تر لوگوں نے ان اقدامات کو خوش آمدید کہا، مشرقی پاکستان کے پہلے دورے میں ایوب خان کی بے مثال پزیرائی ہوئی، انہوں نے یونیورسٹی کے اسپورٹس گروانڈ میں ایک پبلک جلسے سے بھی خطاب کیا جس میں کوئی ناخوشگوار واقعہ پیش نہیں آیا کیونکہ لوگ ابھی تک اس غلط فہمی میں تھے کہ مارشل لا ایک عارضی اقدام ہے اور جب حالات ٹھیک ہوجائیں گے تو اسے ہٹا لیا جائے گا۔
١٢) اس کی وجہ یہ تھی جیسا کہ ایوب خان نے اپنے8اکتوبر 1958ء کے پیغام میں کہا بھی تھا کہ انہوں نے مارشل لا کے انتظام کے لیے بھی سویلین ایجنسیوں کو استعمال کیا اور جیسے ہی قبضہ کرنے کا ابتدائی کام مکمل ہو گیا فوج کو بیرکوں میں بھیج دیا اس سے کسی غلط فہمی کا گمان ختم ہو گیا، مارشل لا کا کام صرف سول انتظامیہ کی مدد کرنا تھا۔ اس کے علاوہ مارشل لا ایڈمنسٹریٹر بھی زیادہ تر منصفانہ اور اچھے طریقے سے کام کر رہے تھے۔
١٣) ان فوری اقدامات کے بعد متعدد کمیشن قائم کردیے گئے تاکہ زمینی، زرعی ،تعلیمی، قانونی اور طبی اصلاحات کے بارے میں اسکیم تیار کی جاسکے نیز سائنسی تعلیم اور ٹیکنالوجی کی اصلاح اور ترقی کے لیے بھی منصوبے بنائے جائیں۔ مہاجرین کی آبادکاری کے مسئلے کو بڑے جذبے اور عزم کے ساتھ حل کر لیا گیا، کراچی کے نزدیک کورنگی میں چھ ماہ کے اندر ایک بہت بڑی ٹاون شب تعمیر کر دی گئی جہاں پندہ ہزار مہاجرین بآسانی قیام کرسکتے تھے۔ ڈھاکا اور چٹاگانگ میں ایسی ہی نئی بستیاں آباد کی گئیں۔ مشرقی پاکستان کے مسائل پر ضروری توجہ دی جانے لگی اور اس کی صنعتی اور معاشی ترقی کے لیے منصوبہ سازی کا آغاز ہو گیا۔
١٤) اس میں کوئی شبہ نہیں کہ یہ تمام اقدامات لائق تحسین تھے اور یہی سبب ہے کہ شروع شروع میں اس حکومت کو بھرپور عوامی حمایت اور تائید بھی حاصل رہی تاہم جب یہ محسوس ہونے لگا کہ مارشل لا بدستور قائم رہے گا اور مارشل لا حکام جمہوریت کی بحالی کا کوئی ارادہ نہیں رکھتے تو بالخصوص مشرقی پاکستان کے عوام میں رفتہ رفتہ یہ احساس جاگزیں ہونے لگا کہ انہیں دھوکا دیا گیاہے۔
١٥) اس سلسلے میں یہ بات بڑی دلچسپ معلوم ہوگی کہ جب مسٹر نورالامین سے یہ سوال کیا گیا کہ ایوب حکومت کومشرقی پاکستان میں مقبولیت حاصل تھی؟ تو انہوں نے جواب دیا
( شروع میں تو ایسے لگا کہ یہ حکومت تین چار مہینوں کے اندر سب کچھ ٹھیک ٹھاک کرکے واپس چلی جائے گی اور اس کے بعد عام انتخابات کے نتیجے میں جمہوری حکومت کا قیام عمل میں آئے گا لیکن جب عوام نے دیکھا اور محسوس کیا کہ یہ لوگ تو ٹس سے مس نہیں ہو رہے نہ ہی ان کے ادارے واپس جانے کے لگتے ہیں تب یہ حکومت لوگوں میں غیر مقبول ہونے لگی)
١٦) جنرل ایوب جیسا کہ پہلے کہا جا چکا ہے اس نقطہء نظر کے حامل تھے کہ مغربی طرز کی جمہویت پاکستانی عوام کی موروثی اور تاریخی روایات و خصوصیات سے قطعاَ َ کوئی مطابقت نہیں رکھتی چنانچہ ایسی جمہوریت کی تعمیر بالکل نچلی سطح سے کی جانی ضروری ہے جو عوام کی تاریخ اور موروثی خصوصیات و رجحانات کے حوالے سے موزوں ترین ہو۔ جمہوریت کی اس نئی شکل کے بارے میں اختیار کیے جانے والے طریقوں کو 1959ء کے ( بنیادی جمہوریتوں کے حکم) میں تفصیل اور وضاحت کے ساتھ بیان کیا گیا تھا یہ بالکل ہی نچلی عوامی سطح پر ( لوکل سیلف گورنمنٹ) کا منصوبہ تھا جہاں تک مشرقی پاکستان کا تعلق ہے بنیادی جمہوریت کا یہ نظریہ اُس کے لیے اُلٹے قدم کی طرح تھا کیونکہ ملک کا یہ حصہ اس قسم کی ارتقائی عمل سے انگریز حکومت کے دور میں پہلے ہی گزر چکا تھا۔ جس کا آغاز ولیج چوکیداری ایکٹ مجریہ 1870ء اور لوکل سیلف گورنمنٹ ایکٹ مجریہ1885ء کے نتیجے میں ہوا تھا چنانچہ مشرقی پاکستان کے عوام میں جو مغربی پاکستانیوں کی بہ نسبت سیاسی اعتبار سے زیادہ باشعور تھے، ایک احساس محرومی پیدا ہونے لگا اور وہ محسوس کرنے لگے کہ اگر فوجی حکومت اور مارشل لا اسی طرح موجود رہا تو وہ ایک کالونی بن کر رہ جائیں گے اور ملک کی حکومت میں شراکت کے مواقع سے ہاتھ دھو بیٹھیں گے!
١٧) مشرقی پاکستان کے ایک سابق وزیراعلیٰ، مسٹر نورالامین نے اس بات کی تصدیق کرتے ہوئے کہا تھا کہ ( جب مارشل لا کا نفاذ ہوا اور تین برس گزرنے کے باوجود کوئی آئین تشکیل نہ دیا جاسکا تو مشرقی پاکستان کے عوام میں اس احساسِ محرومی نے جنم لیا کہ ملکی اُمور اور انتظام میں اُن کا کوئی حصہ یا کردار نہیں رہا۔)
١٨) رفتہ رفتہ ملک کے اس حصے میں پایا جانے والا اضطراب اور بے چینی بڑھتی چلی گئی تاہم یہ کوئی سنجیدہ صورت اس لیے اختیار نہ کرسکی کیوں کہ عوام بڑی بے تابی سے 17 فروری1960ء کے آئینی کمیشن کی رپورٹ کا انتظار کر رہے تھے تاکہ اُس کے آنے پر آئینی تجاویز پیش کی جاسکیں۔ بالآخر آئینی کمیشن نے اپنی رپورٹ اپریل 1961ء میں پیش کردی جس میں ملک کے لیے مناسب توازن اقتدار پر مبنی امریکی طرز کے صدارتی نظام حکومت کی سفارش کی گئی تھی جو دو ایوانی مققنہ پر مشتمل اور وفاقی نوعیت کا حامل ہوگا۔ نائب صدر اور اسمبلیوں کے انتخابات اس انتخابی ادارے کے ذریعے عمل میں آئیں گے جو بالغ رائے دہی کی بنیاد پر منتخب ہوگا۔
١٩) جنرل ایوب خان نے صدارتی نظام حکومت کی تجویز منظور کرلی تاہم دیگر تجاویز کو نامنظور کرتے ہوئے مارچ 1962ء میں ایک ایسا آئین وضع کیا جو نہ تو صدارتی تھا نہ ہی پارلیمانی۔ نہ ہی اس میں عوام کے بنیادی حقوق کا تحفظ کیا گیا تھا۔ اس کے علاوہ مقننہ کو بھی ایسے مؤثر اور واضح اختیارات نہیں دیے گئے تھے جن کی مدد سے وہ ملکی انتظامیہ کو کنٹرول کرسکے! تمام تر اختیارات صدر کی اپنی ذات میں مرکوز کر دیے گئے تھے، جس کا انتخاب بنیادی جمہوریت کے 80ہزار اراکین کے ذریعے عمل میں آنا تھا حتٰی کہ بجٹ کے سلسلے میں رائے دینے کا حق بھی چھین لیا گیا، صوبوں کو کسی بھی قسم کی خود مختاری نہیں دی گئی تھی نہ ہی انہیں مرکزی حکومت کی ہدایات پر عمل درآمد کا کوئی اختیار حاصل تھا، یہاں تک کہ صوبائی وزراء کی تقرری بھی براہ راست خود صدر کے ہاتھوں عمل میں آنی تھی۔
٢٠) اس نوعیت کے آئینی اقدامات اور سفارشات کے نتیجے میں دونوں صوبوں کے عوام میں شدید مایوسی پھیل گئی کیوں کہ اس طرح جمہوریت کو ایک بھیانک مذاق بنا کر رکھ دیا گیا تھا تاہم اپوزیشن کو سختی کے ساتھ کچل دیا گیا تمام سیاسی پارٹیوں پر پابندی عائد کر دی گئی اور چھ برس کی مدت کے لیے (ایبڈو) کے تحت متعدد سیاسی لیڈروں کو نااہل قرار دے دیا گیا، پاکستان پریس اینڈ پبلی کیشن آرڈیننس مجریہ 1963 کے نفاذ کے ذریعے پریس کی آزادی کا گلا گھونٹ دیا گیا اور نیشنل پریس ٹرسٹ کے تحت 1964 میں کنٹرولڈ پریس کی داغ بیل ڈالی گئی۔ متعدد سیاسی لیڈر جن میں حسین شہید سہروردی، خان عبد القیوم خان، مولانا بھاشانی اور شیخ مجیب شامل تھے حراست میں لے لیے گئے تاہم یہ بات دلچسپ ہے کہ شیخ مجیب الرحمٰن کو ایبڈو کے تحت نااہل نہیں قرار دیاگیا بلکہ انہیں بد عنوانیوں کے جرم میں مقدمہ چلائے جانے کی غرض سے گرفتار کیا گیا تھا جس میں وہ بری کردیے گئے اور اس طرح اپوزیشن کی قیادت کرنے والے ہیرو کے طور پر سامنے آئے۔
٢٢) شروع میں تو حکومت کو کوئی خاص دشواری یا مسئلہ درپیش نہیں رہا اور وہ بدستور اطمینان سے کام کرتی رہی لیکن کچھ ہی عرصے بعداُسے طلبہ اور سیاست دانوں کی مخالفت کا سامنا کرنا پڑا 1960ء میں چٹاگانگ ضلع میں بھیانک سمندری طوفان کے نتیجے میں زبردست تباہی اور انسانی جان و مال کی بربادی ہوئی،جنرل اعظم اس وقت مشرقی پاکستان کے گورنر تھے! انہوں نے اس معاملے میں ذاتی طور پر گہری دلچسپی کا مظاہرہ کرتے ہوئے چٹاگانگ ضلع کو ہر ممکن طریقے سے امدادی ساز و سامان اور غذائی اشیاء فراہم کرنے کے انتظامات کرتے ہوئے اپنا عارضی ہیڈکوارٹر وہاں قائم کر لیا اُن کے اس بروقت اقدام اور عملی کوششوں نے حکومت کو ایک بڑی بدنامی سے بچا لیا تاہم حکومت کی تعلیمی اصلاحات یا یوں کہ لیں کہ عجلت اور افراتفری میں اُن کے عملی نفاذ کے سبب مشرقی پاکستان میں ایوب حکومت کے خلاف پہلا بڑا مظاہرہ کیا گیا۔
٢٣) اس حقیقت میں کوئی شبہ نہیں کہ 1962ء کا سال مارشل لا حکومت کی کامیابیوں کا سال تھا، اس سال بالخصوص مشرقی پاکستان میں متعدد عظیم الشان صنعتی منصوبوں کی بنیاد رکھی گئی، فینچو گنج، سلہٹ میں فروری 1962ء میں کھاد کے کارخانے کا افتتاح ہوا، مارچ1962ء میں ایوب خان نے کرنافلی ملٹی پریز ہائڈل پروجیکٹ کا بٹن دبا کر اس کا افتتاح کیا۔ ریلوے کو بھی صوبوں کی تحویل میں دے دیا گیا اور واپڈا اور ہاؤس فنانس کارپوریشن کو بھی جولائی 1962ء میں دو حصوں میں تقسیم کر دیا گیا تاکہ مشرقی اور مغربی صوبوں کی کارپوریشن علحیدہ قائم ہو جائیں حتٰی کہ جولائی 1962میں مرکزی ٹیکسوں سے حاصل ہونے والی آمدنی کا نصف سے زائد حصہ مشرقی پاکستان کو دیا گیا تھا۔
٢٤) اپنی ان کامیابیوں کے طفیل فیلڈ مارشل ایوب خان بجا طور پر یہ محسوس کرنے لگے تھے کہ انہوں نے ایک بنیادی ضروری ڈھانچے کی تعمیر کردی ہے جس کی مدد سے ایک آزادانہ معاشرہ، مستحکم حکومت اور مضبوط انتظامیہ قائم ہو سکے گی وہ یہ بھی محسوس کر رہے تھے کہ اب مناسب وقت آچکا ہے کہ وہ اپنے بحالئی جمہوریت کے وعدے کی تکمیل کرتے ہوئے اُس جمہوریت کو متعارف کرا دیں جو پاکستانی عوام کی روایات کے عین مطابق ہے تاہم ان کے یہ اندازے غلط ثابت ہوئے کیوں کہ ان کے منصوبوں پر کسی بھی جانب سے مخالفت کی عدم موجودگی نے انہیں ایسا سوچنے پر مجبور کر دیا تھا جس کا بنیادی سبب وہ خود تھے جنہوں نے اپنے سیاسی مخالفیں اور پریس کا منہ بند کر رکھا تھا۔
باب چہارم پاکستان کی سیاسی تاریخ
7 جون 1962ء سے 24مارچ 1969ء تک
١) 8جون 1962ء کو نیا آئین نافذ اعمل کر دیا گیا تاہم جونہی اس پر عم درآمد شروع ہوا، سابق وزیر اعظم حسین شہید سہروردی کی قیادت میں اس کے خلاف ملک گیر مہم کا آغاز ہو گیا اسے ایک ایسے اقدام سے تعبیر کیا گیا جس کا بنیادی مقصد صدر ایوب کے اقتدار کو دوام بخشنا تھا! آئین کے بنیادی اصولوں کو چیلنج کر دیا گیا سیاسی جماعتوں کی بحالی بالغ رائے دہی کی بنیاد پر مقننہ کے براہ راست انتخابات کے نظام اور بنیادی حقوق کی ازسرنو بحالی کے مطالبات نے زور پکڑنا شروع کر دیا۔
٢) پہلے تو اس مخالفت کو سختی سے کچل دیا گیا اور سہروردی گرفتار کر لیے گئے جس کے خلاف شدید عوامی رد عمل ہوا خاص طور پر مشرقی پاکستان کی طلبہ برادری میں جس نے تعلیمی اصلاحات اور جو1961 کے نئے یونیورسٹی آرڈیننس کے نفاذ کے خلاف ایجی ٹیشن شروع کر دیا۔ قانون نافذ کرنے والی اور یہ تحریک مغربی پاکستان تک پھیل گئی۔ 17 ستمبر1962ء کو مشرقی پاکستان میں طلبہ نے تعلیمی کمیشن کی اصلاحات اور تین سالہ ڈگری کورس کے خلاف عام ہڑتال کا اعلان کر دیا جس پر مغربی پاکستان میں بھی عمل ہوا، جس کے بعد طلبہ کی بے چینی نے انتہائی سنگین اور خطرناک صورت اختیار کر لی آخر کار حکومت کو ان کے مطالبات تسلیم کرتے ہوئے تین سالہ ڈگری کورس کی تجویز واپس لینی پڑی۔
٣) آئین کے نفاذ کے ساتھ ہی جلد یہ محسوس کیا جانے لگا کہ آئینی مشنری خواہ اس کی شکل و صورت کیسی بھی ہو سیاسی جماعتوں کے بغیر کام نہیں کر سکے گی، چنانچہ 14جولائی 1962ء کو پولیٹیکل پارٹیز ایکٹ منظور کیا گیا جس کی رو سے سیاسی جماعتوں کو کام کرنے کی اجازت دے دی گئی تاہم اب بھی ان پر متعدد پابندیاں عائد رکھی گئیں تھیں، ان پابندیوں کے باوجود سیاسی جماعتیں منظر عام پر آنا شروع ہوگئیں، بالخصوص اُس وقت جب ایوب خان نے خود اپنی ایک سیاسی جماعت کنونشن مسلم لیگ کے قیام کا فیصلہ کیا۔
٤) سیاسی جماعتوں کے ظہور کے ساتھ ہی آئین کے خلاف سیاسی ایجی ٹیشن میں بھی شدت پیدا ہونے لگی جس کے نتیجے میں بالآخر حکومت نے 1963ء میں بنیادی حقوق بحال کر دیے، عدلیہ کورٹ جاری کرنے کے علاوہ اختیارات بھی دے دیے گئے کہ وہ انتظامیہ کے اقدامات پر عدالتی نظرثانی بھی کرسکتی ہے تاہم حکومت کی سیاسی مخالفت کی قیادت اب بھی طلبہ برادری کے ہاتھوں میں تھی کیوں کہ تقریباَ َ سارے اہم سیاسی لیڈر ایبڈو کے تحت نااہل قرار دیے جانے کے بعد سیاسی سرگرمیوں میں براہ راست حصہ نہیں لے سکتے تھے۔
٥) آئین کے تحت فیلڈ مارشل کو مارچ1965ء تک پہلا صدر نامزد کر دیا گیا اور سابقہ قانون ساز اسمبلیوں کو نئے انتخابات ہونے تک کام کرنے کی اجازت دے دی گئی اپوزیشن بڑی بے تابی سے آئین کے تحت بنیادی جمہوری اراکین کے انتخابات کا انتظار کرنے لگی جن کے ذریعے صدر اور اسمبلیوں کا انتخاب کیا جانا تھا۔ ان انتخابات میں مشرقی پاکستان کے نوے فیصد رجسٹرڈ ووٹرز نے ووٹ ڈالے جب کہ مغربی پاکستان میں یہ تناسب بچھتر فیصد تھا سب سے زیادہ دلچسپی کا مظاہرہ صدر کے انتخاب میں دیکھنے میں آیا تمام سیاسی جماعتوں نے باہمی اتفاق سے مشترکہ طور پر محترمہ فاطمہ جناح کو ایوب خان کے مقابلے پر صدارتی انتخاب کے لیے نامزد کر دیا جنہیں تعلیم یافتہ طبقے کے ساتھ ساتھ طلبہ برادری کی بھی بھرپور تائید اور حمایت حاصل تھی انتخابی مہم کے دوران میں انتہائی جوش و خروش پیدا ہو گیا۔ ملک کے مختلف شہروں میں طلبہ اور پولیس کے درمیان میں تصادم کے کئی واقعات رونما ہوئے۔ 11 دسمبر1964 ء کو پشاور یونیورسٹی کیمپس میں طلبہ اور پولیس کے درمیان میں انتہائی سنگین نوعیت کا تصادم ہوا جس کے نتیجے میں ملک گیر کشیدگی نے جنم لیا اور حکومت نے طلبہ کے مسائل کا جائزہ لینے کی غرض سے ایک کمیشن قائم کر دیا۔
٦) فیلڈ مارشل ایوب خان کے خلاف شیخ مجیب الرحمن کی قیادت میں عوامی لیگ نے نمایاں کردار ادا کیا تاہم جب صدارتی انتخابات کے نتائج کا اعلان کیا گیا تو لوگوں کو یہ جان کر انتہائی تعجب ہوا کہ فیلڈ مارشل ایوب خان اکیس ہزار دو سو ووٹوں کی اکثریت سے کامیاب قرار دیے گئے تھے حالانکہ عام خیال اور اندازہ یہی تھا کہ محترمہ فاطمہ جناح کو شہری علاقوں کی بھرپور تائید اور حمایت حاصل تھی چنانچہ انہوں نے انتخابات کے نتائج کو مسترد کرتے ہوئے اُسے دھاندلی کا کرشمہ قرار دیا اور نتیجے کے طور پر اب انہیں قومی اور صوبائی اسمبلیوں کے انتخابات میں کوئی دلچسپی نہیں رہی تھی جن میں سرکاری جماعت کنونشن مسلم لیگ بھاری اکثریت سے کامیاب ہو گئی۔ 23 مارچ1965 کو صدر ایوب نے صدر کے عہدے کی دوسری میعاد کے لیے حلف اٹھایا جس کے بعد ان کی حکومت کا دوسرا دور شروع ہوا جس میں انہیں اسمبلیوں کی بھاری اکثریت کی حمایت حاصل تھی۔
٧) یہ بات بڑی اہم ہے کہ انہی انتخابات کے دوران میں جون 1964ء میں شیخ مجیب الرحمٰن نے عوامی لیگ کا انتخابی منشور جاری کیا جس میں (دو معیشتوں ) کے ساتھ ایک ایسے آئین کا مطالبہ بھی شامل تھا جس کی بنیاد 1940ء کی (لاہور قرارداد) پر رکھی گئی ہو جس میں بقول اُن کے دو آزاد مملکتوں کے قیام کی ضمانت موجود تھی! یہ بھی کہا جاتا ہے کہ صدارتی انتخابات میں مشترکہ اپوزیشن کی شکست کے بعد جس کی قیادت مشرقی پاکستان سے شیخ مجیب الرحمٰن اور چند دیگر کر رہے تھے، یہ خیال پیدا ہوا کہ مشرقی پاکستان کی خود مختاری کے مطالبے کو منوانے کے لیے زیادہ انتہا پسندانہ اقدامات ضروری ہو چکے ہیں۔
٨) انتخابات میں بھاری اکثریت سے کامیاب ہو جانے کے بعد فیلڈ مارشل ایوب خان کی نظر ترقی اور استحکام کے ایک نئے دور کے آغاز پر لگی ہوئی تھی لیکن ان کے یہ منصوبے اس وقت تشنہء تکمیل ہی رہ گئے جب 13 اپریل 1965 کو بھارت نے رن آف کچھ میں پاکستان کی فوجی چوکی پرزبردست حملہ کر دیا۔ حالانکہ بھارت نے بیس ہزار فوجیوں کے علاوہ چھاتہ بردار فوج بھی اس متنازع علاقے میں اتار دی تھی تاہم ہمارے فوجیوں نے ڈٹ کر ان کا مقابلہ کیا جس کے بعد 30 جون 1965ء کو اقوام متحدہ کی کوششوں سے جنگ بندی عمل میں آگئی اور اس تنازع کو ثالثی کی غرض سے بین الاقوامی ٹریبونل کے سپر د کر دیا گیا تاہم یہ امن دیرپا ثابت نہ ہو سکا کیونکہ 24 اگست1965ء کو بھارت نے گجرات ضلع کے گاؤں اعوان پر گولہ باری شروع کردی اور 30 اگست کو آزاد کشمیر کے ایک گاؤں پر حملہ کر دیا۔ اس حملے کا جواب دیتے ہوئے آزاد کشمیر کی فوج نے پاکستانی افواج کی مدد سے جنگ بندی لائن عبور کرتے ہوئے چھمب اور جوڑیاں پر قبضہ کر لیا، ابھی اکھنور سے چھ میل کے فاصلے پر تھے کہ 6 ستمبر 1965ء کو علی الصباح بھارت نے مغربی پاکستان کی سرحدوں پر ایک اور بڑا حملہ کر دیا دونوں ممالک کے درمیان میں سترہ دنوں تک یہ خون ریز جنگ جاری رہی جس کے بعد بڑی طاقتوں کی مداخلت کے نتیجے میں، 23 ستمبر 1965ء کو جنگ بندی کا نفاذ عمل میں آیا۔
٩) 1965 کی اس جنگ کے دوران مشرقی پاکستان نے خود کو مغربی پاکستان سے کٹا ہوا اور بالکل الگ تھلگ محسوس کیا جو اب بھارت کے رحم و کرم پر تھا اور جس کے دفاع اور حفاظت کے لیے فقط ایک ڈویژن فوج اور دو ائیر اسکوارڈرن وہاں موجود تھے۔ مغربی پاکستان کی زمین سے مشرقی پاکستان کے دفاع کا نظریہ غلط اور ناقابل عمل ثابت ہو چکا تھا اگر چین، بھارت پر کھلی جارحیت کا الزام عائد نہ کرتا اور سکم کی سرحد پر اس فوج کی تنصیبات کو مکمل طور پر تباہ و برباد کرنے کی دھمکی نہ دیتا تو یقیناَ َ بھارت مشرقی پاکستان پر بھی حملہ کر دیتا۔ دراصل بھارتی طیاروں نے 6 ستمبر 1965ء کو ڈھاکا اور اس کے نواحی علاقوں پر بھی حملہ کر دیا تھا لیکن ہماری بہادر فضائیہ نے کلائی کنڈا کے بھارتی فضائی اڈے پر اچانک ایک زبردست حملہ کر دیا اور زمین پر ہی متعدد بھارتی طیارے تباہ کر ڈالے چنانچہ اس واقعے کے بعد بھارت کی مجال نہیں ہوئی کہ وہ اس علاقے پر بھی بری نظر ڈالتا
١٠) تنہائی اور الگ تھلگ رہ جانے کے اس شدید احساس کے باجود مشرقی پاکستان کے عوام میں جذبہء حب الوطنی کا قطعاَ َ فقدان نہ تھا۔ اس جنگ کے دوران میں وہ پوری قوم کے ساتھ تھے انہیں رنج تھا تو اس بات کا کہ انہیں مغربی پاکستان میں اپنے بھائیوں کے شانہ بشانہ دشمن سے لڑنے کا موقع نہ مل سکا۔ کھیم کرن کے محاذ پر ایسٹ بنگال رجمنٹ نے بڑی دلیری کا مظاہرہ کرتے ہوئے دشمن کا مقابلہ کیا اور پاکستان ائیر فورس کے مشرقی پاکستانی پائلٹوں نے شجاعت اور دلاوری کا مظاہرہ کرتے ہوئے قوم کے دل جیت لیے تھے، اس مرحلے تک بھی علیحدگی کا کوئی سوال نہیں اٹھا تھا قوم اب تک ایک تھی اور ہر مشرقی پاکستانی خوشی کے ساتھ قوم اور وطن کے دفاع کے لیے اپنا سر کٹوا سکتا تھا تاہم اس جنگ کے بعد ان کا احساس محرومی مزید گہرا ہوتا چلا گیا کیوں کہ وہ یہ جان چکے تھے کہ کسی خطرے یا بحران کی صورت میں مغربی پاکستان اُن کی مدد کو نہیں آسکے گا اور انہیں اکیلے ہی اپنا دفاع کرنا پڑے گا۔
١١) امریکا اور روس نے پاکستان اور بھارت کے درمیان میں قیام امن میں گہری دلچسپی کا مظاہرہ کیا، روسی وزیر اعظم مسٹر کوسچن نے صدر ایوب خان اور بھارتی وزیر اعظم لال بہادر شاستری کو تاشقند میں امن مذاکرات کی دعوت دی جس کے نتیجے میں 10 جنوری 1966ء کو (معاہدہ تاشقند) وجود میں آیا۔ تاشقند میں ہونے والے اس معاہدے کے تحت بھارت اور پاکستان نے اپنی اپنی افواج کو اُن تمام علاقوں سے واپس بلا لیا جن پر جنگ کے دوران میں انہوں نے قبضہ کر لیا تھا تاہم ملک میں اس معاہدے کو مقبولیت حاصل نہ ہو سکی حتٰی کہ اس وقت کے وزیر خارجہ مسٹر ذو الفقار علی بھو نے بھی اس معاہدے کے خلاف احتجاج کرتے ہوئے 8 جولائی 1966ء کو کابینہ سے استعفٰی دے دیا۔
١٢) معاہدہء تاشقند کی مخالفت کے نتیجے میں اپوزیشن کو بھی حکومت کی مذمت کاایک اور موقع ہاتھ لگ گیا چنانچہ 5 فروری 1966ء کو لاہور میں نواب زادہ نصر اللہ خان نے تمام اپوزیشن پارٹیوں کا اجلاس طلب کر لیا، اس اجلاس میں شیخ مجیب الرحمن نے پہلی مرتبہ اپنے چھ نکات پیش کیے اور مشرقی پاکستا ن کے لیے مکمل علاقائی خود مختاری کا مطالبہ کر دیا، اس مطالبے کے نتیجے میں اپوزیشن پارٹیوں میں اختلاف پیدا ہو گیا اور بحالئی جمہوریت کے لیے حکومت کے خلاف تحریک چلانے کا منصوبہ پسِ پشت چلا گیا۔ متعدد اپوزیشن لیڈروں کو جن میں شیخ مجیب الرحمٰن بھی شامل تھے ایمر جنسی کے تحت گرفتار کر لیاگیا
١٣) یہ چھ نکات کیسے وجود میں آئے اور ان کا خالق اصل میں کون تھا، اس بارے میں متضاد آراء پائی جاتی ہیں۔ اکثر لوگوں کا خیال ہے کہ شیخ مجیب الرحمٰن ہر گز اس ذہانت کے مالگ نہیں تھے جو ان نکات کی تشکیل کے لیے ضروری تھے جب کہ مسٹر نورالامین کا خیال ہے کہ ان کے پیچھے کسی غیر ملکی طاقت کا ہاتھ تھا! چند دیگر حضرات کا یہ بھی کہنا ہے کہ ان نکات کو مشرقی پاکستان کے سی ایس پی افسران کے ایک گورپ نے کسی بینکار سے مل کر ترتیب دیا۔ تاہم ایک گواہ اے کے رفیق الحسن نے مبینہ طور پر مسٹر الطاف گوہر کو چھ نکات کا خالق قرار دیتے ہوئے یہ انکشاف کیا کہ انہیں مذکورہ بالا بینکار کے توسط سے شیخ مجیب الرحمن کو بھیجا گیا تھا۔ اس گواہ نے مزید انکشاف کرتے ہوئے یہ بھی کہا یہ سب کچھ ایوب کی رضا مندی سے کیا گیا تھا وہ شیخ مجیب کو اپنا آلہ کار بنا کر اس آل پارٹیز کانفرس کو ناکام کرنا چاہتے تھے جو نوابزادہ نصراللہ خان نے لاہور میں طلب کی تھی۔ تاہم مسٹر الطاف گوہر نے اس واقعے کی تردید کرتے ہوئے بتایا کہ اس میں ان کا کوئی عمل دخل نہیں تھا۔ گواہ رفیق الحسن کو اس بات کا علم کانفرس شروع ہونے سے ذرا پہلے اس وقت ہوا جب شیخ مجیب الرحمٰن نے ان نکات کی ایک نقل ( اتفاق) کے ایڈیٹر مانک میاں کے حوالے کی جو خود بھی عوامی لیگ کے ارکان تھے بہر حال حقیقت چاہے کچھ بھی ہو، واقعہ یہ ہے کہ یہ چھ نکات اسی کانفرنس کے انعقاد سے پیشتر سامنے آئے تھے۔
١٤) یہاں یہ بات بھی قابلِ ذکر ہے کہ نئے آئین کے نفاذ کے ساتھ ہی صوبوں کے گورنر بھی تبدیل کر دیے گئے تھے۔ نواب آف کالا باغ کو مغربی اور مسٹر عبد المنعم خان کو مشرقی پاکستان کا گورنر مقرر کیا گیا تھا۔ نواب آج کالا باغ جمہوریت کے سخت مخالف تھے جبکہ منعم خان کو مشرقی پاکستان میں قطعاَ َ کوئی مقبولیت حاصل نہیں تھی، تاہم ان دونوں نے اس بے رحمی کے ساتھ اپنے اختیارات کا استعمال کیا کہ ایوب حکومت کا امیج دھندلا کر رہ گیا۔ انہوں نے سیاسی لیڈروں کی پکڑ دھکڑ شروع کر دی، اخبارات کو بند کر دیا حتٰی کہ پریس بھی ضبط کر لیے گئے۔ ان اقدامات کے نتیجے میں روز افزوں کشیدگی کو ختم کرنے میں یقناَ َ کوئی مدد نہیں مل سکتی تھی۔
١٥) دوسرا عنصر جس نے اس مرحلے پر بے اطمینانی اور کشیدگی میں اضافہ کیا وہ فیلڈ مارشل ایوب خان کے اپنے بیٹوں کا کردار تھا نہ صرف روزمرہ ملکی امور و معاملات میں غیر ضروری مداخلت کرنے لگے تھے بلکہ ناجائز ذاتی مفادات کی تکمیل کے لیے اپنی حیثیت کا بھی استعمال کرتے تھے۔ ان میں سے ایک تو قومی اسمبلی کا رکن بننے کے بعد اپنے باپ کی سرپرستی میں ایک بڑا صنعتکار بننے میں بھی کامیاب ہو گیا۔
١٦) ان باتوں سے قطع نظر، ملک میں تیز رفتار صنعتی ترقی کے نتیجے میں دولت کی غیر مساوی تقسیم عام ہونے لگی کیونکہ ان اس طرح ملک کی دولت رفتہ رفتہ مغربی پاکستان کے چند گھرانوں تک ہی محدود ہو کر رہ گئی تھی۔ عام طور پر کہا جاتا ہے کہ ملک کی تمام دولت مغربی پاکستان کے بائیس صنعتی خاندانوں کے ہاتھوں میں جمع ہو گئی ہے۔ جس کے سبب مغربی پاکستان میں ظاہر ہے ترقی اور خوشحالی کی رفتار نسبتاَ َ زیادہ تیر تھی۔ چنانچہ مشرقی پاکستان کے عوام نے ان صنعتکار خاندانوں کو تماتر استحصال اور حق تلفی کا ذمہ دار قرار دیتے ہوئے مغربی پاکستان کے خلاف نفرت انگیز پروپیگنڈہ شروع کر دیا جس کا بنیادی سبب دونوں صوبوں کے معاشی اور اقتصادی عدم مساوات اور تفاوت کے علاوہ یہ بھی تھا کہ ایوب حکومت کو جن مسلح افواج کی تائید و حمایت حاصل تھی، ان کی اکثریت کا تعلق مغربی پاکستان سے تھا۔
١٧) حالانکہ مارشل لا کا بنیادی مقصد ملک سے کرپشن اور بدعنوانیوں کا جڑ سے خاتمہ کرنا تھا لیکن یہ دیکھ کر حیرت ہوتی ہے کہ اس کے برعکس ایوب خان کی نام نہاد آئینی حکومت کے دوران میں کرپشن اور بداعنوانیاں اپنے عروج کو پہنچ چکی تھیں دراصل بنیادی جمہوریتوں کا نظام اس تمام کرپشن کا بنیادی سبب تھا جس کے نتیجے میں ملک کے ہر گوشے میں بد عنوانیوں کو فروغ حاصل ہو رہا تھا۔ تاہم ڈھکے چھپے الفاظ میں یہ بھی کہا جاتا تھا کہ حکومت خون ان (بی ڈی ممبرز) کی بدعنوانیوں کی حوصلہ افزائی کر رہی ہے کیونکہ صدارتی انتخابات کے لیے انتخابی ادارے کی تشکیل بھی یہی کرتے ہیں۔ یہ لوگ کھلم کھلا سب سے بڑھ کر بولی لگانے والے کو اپنا ووٹ بیچ دیا کرتے تھے۔ اس کے ساتھ ساتھ ایوب خان کی مسلح افواج کو ہرقیمت پر راضی خوشی رکھنے والی پالیسیوں نے بھی ان کے خلاف رفتہ رفتہ عوامی ناراضی اور خفگی کو جنم دیا جس کے تحت افواج کو زمینیں دی جا رہی تھیں۔ ان کی تنخواہیں اور پنشن میں اضافہ کر دیا گیا تھا اور فو ج سے ریٹائرمنٹ کے بعد بھی انہیں ملازمتیں دی جا رہی تھیں۔
١٨) ان تمام عوامل نے مل کر حکومت کے خلاف شدید ناراضی اور نفرت کے جذبات پیدا کر دیے تھے۔ پورا ملک بے چینی اور بے اطمینانی کا شکار تھا کہ اسی اثناء میں سابق وزیر خارجہ مسٹر ذو الفقار علی بھٹو نے 1967میں پاکستان پیپلز پارٹی کے قیام کا اعلان کر دیا اورایوب خان کے خلاف چلنے والی تحریک میں پورے زور شور کے ساتھ شامل ہو گئے۔ اپوزیشن نے اپنی تحریک کا پہلا ہدف صوبائی گورنروں اور ان کی جانب سے ایمرجنسی کے تحت اختیارات کے ناجائز استعمال کو قرار دیا چنانچہ تمام سیاسی جماعتوں نے مل کر ایمرجنسی اٹھالینے کا مطالبہ کر دیا اور (یونائیٹڈ نیشنل کمانڈ) کے نام سے ایک مشترکہ جماعت قائم کر لی۔ مسٹر بھٹو کی پاکستان پیپلز پارٹی نے اس میں شرکت نہیں کی تاہم جمہوریت کی بحالی اور دولت کی منصفانہ تقسیم اور مساویانہ تقسیم کے لیے انہوں نے اپنی حکومت مخالف مہم کو برابرجاری رکھا۔ بہرحال ان تمام باتوں کا حکومت پر کوئی اثر نہ ہو سکا۔ تمام سیاسی لیڈر جن میں مسٹر بھٹو بھی شامل تھے گرفتار کر لیے گئے اور اسمبلی میں اپنی اکثریت کے بل پر حکومت نے ملک میں ایمرجنسی کو بدستور قائم رکھنے کی قرارداد منظور کرالی۔
١٩) اس مرحلے پر نواب آف کالا باغ اور فیلڈ مارشل ایوب خان کے درمیان میں اختلافات پیدا ہو گئے جس کے نتیجے میں نواب آف کالا باغ نے اپنے عہدے سے استعفٰی دیے دیا اور ان کی بجائے اس وقت کے کمانڈر انچیف، جنرل محمد موسیٰ کو مغربی پاکستان کا گورنر مقرر کرتے ہوئے جنرل یحیٰی خان کو کمانڈر انچیف کے عہدے پر ترقی دے دی گئی۔ جنرل موسی نے نہ صرف زیر حراست سیاسی لیڈروں کو رہا کر دیا بلکہ مصالحانہ اقدامات کے نتیجے میں بلوچستان کے مری، بگٹی اور مینگل قبائل کے لیے معافی کا اعلان کرتے ہوئے ان کی سابقہ سرداری حیثیت کو بحال کر دیا گیا۔
٢٠) مشرقی پاکستان میں گورنر منعم خان کے جبری اقدامات بدستور جاری تھے۔ شیخ مجیب الرحمٰن پر دیگر 35 افراد کے ہمراہ مسلح بغاوت کے ذریعے مشرقی پاکستان کی ملک سے علیحدگی کی سازش کے الزامات عائد کیے گئے تھے اور ان پر (اگرتلہ سازش کیس) کے عنوان سے مقدمہ بنادیا گیا تھا۔ جس کا آغاز جون 1968ء میں ہوا۔ مغربی پاکستان میں گورنر جنرل محمد موسیٰ کے مصالحانہ اقدامات کے باوجود حکومت کے خلاف ایجی ٹیشن برابر زور پکڑتا جا رہا تھا جس نے نومبر 1968ء میں کافی سنگین صورت اختیار کر لی جس میں ملک کے تمام طبقات شامل تھے۔ وکیلوں، ڈاکٹروں اور طلبہ نے جلوسوں کی شکل میں حکومت کے خلاف مظاہرے شروع کر دیے اور ایوب سے استعفٰی کا مطالبہ کیا جانے لگا حتٰی کہ فیلڈ مارشل ایوب خان پر پشاور میں ایک جلسے سے خطاب کے دوران میں قاتلانہ حملہ بھی کیا گیا جب حکومت نے محسوس کر لیا کہ ایجی ٹیشن پر قابو پانے کی غرض سے اس کی تمام کوششیں لا حاصل اور بے سود ثابت ہو رہی ہیں تو مجبور ہو کر اس نے تمام سیاسی لیڈروں کو قید سے رہا کر دیا اور اپوزیشن لیڈروں کو روالپنڈی میں، راؤنڈ ٹیبل کانفرنس میں شرکت کی دعوت دیدی تاہم سیاسی جماعتوں نے جو اس وقت تک ( ڈائریکٹ ایکشن کمیٹی) قائم کرچکی تھیں۔ راؤنڈ ٹیبل کانفرس میں شرکت کی پیشگی شرط عائد کرتے ہوئے مطالبہ کیا کہ ایمرجنسی کو فی الفور اٹھالیا جائے ورنہ ایجی ٹیشن بدستور جاری رہے گا۔ 14 فروری1969ء کو اپوزیشن کی جانب سے ملگ گیر ہڑتال کا اعلان کیا گیا۔ اس دن متعدد جلوس نکالے گئے جن میں پولیس سے تصادم ہوا جس کے نتیجے میں بے شمار افراد زخمی ہو گئے۔ مسٹر بھٹو نے جو اب تک زیر حراست تھے، بھوک ہڑتال کرتے ہوئے حکومت سے مطالبہ کیا کہ ایمر جنسی کو فوری طور پر اٹھا لیا جائے آخر کار 17فروری 1969کو حکومت نے ایمرجنسی اٹھانے کا اعلان کر دیا جس کے نتیجے میں مسٹر بھٹو رہا کر دیے گئے۔
٢١) حکومت کے اس اقدام کے بعد، ڈائریکٹ ایکشن کمیٹی سے راؤنڈ ٹیبل کانفرنس میں شمولیت پر آمادگی ظاہر کر دی تاہم پاکستان پیپلز پارٹی عوامی لیگ اور نیشنل عوامی پارٹی نے اس کانفرنس میں شرکت سے انکار کر دیا۔ کانفرنس کے انعقاد سے پیشتر ہونے والے ابتدائی مذکرات تعطل کا شکاکر ہو گئے جس کے بعد کمیٹی نے حکومت سے مطالبہ کیا کہ شیخ مجیب الرحمٰن کو بھی رہا کرکے کانفرنس میں شرکت پر آمادہ کیا جائے۔ شیخ مجیب الرحمٰن پیرول پر رہا ہو کر اس کانفرنس میں شرکت پر آمادہ ہوچکے تھے کہ اسی اثناء میں اگر تلہ سازش کیس کے ایک ملزم کو فرار ہونے کے شبے میں گولی مار کر ہلاک کر دیا گیا۔ اس کی لاش اس کے عزیزوں کے سپرد کر دی گئی جو اس کی میت کو جلوس کی شکل میں لے کر شہر کی شاہراہوں سے گزرے جس میں ایک بپھرا ہوا ہجوم بھی شامل ہو گیا جس نے انتہائی سنگین نوعیت اختیار کرلی اور پورے مشرقی پاکستان کو اپنی لپیٹ میں لے لیا۔ ڈھاکہ، کشتیا اور نواکھالی میں پولیس نے مظاہرین پر فائرنگ کر دی جس میں نو افراد ہلاک اور 51 زخمی ہو گئے۔ چنانچہ شیخ مجیب الرحمٰن نے مطالبہ کر دیا کہ وہ اس وقت تک راونڈ ٹیبل کانفرنس میں شریک نہیں ہوں گے جب تک اگرتلہ سازش کیس واپس نہیں لے لیا جاتا۔ 21فروری 1969 کو ایوب خان نے اپنے اس فیصلے کا اعلان کیا کہ وہ آئندہ صدارتی انتخابات میں حصہ نہیں لیں گے اور 22 فروری کو وہ آرڈیننس بھی کالعدم قرار دے دیا گیا جس کے تحت قائم کردہ ٹریبونل کے روبر شیخ مجیب الرحمٰن اور ان کے ساتھیوں کے خلاف سازش کا مقدمہ چلایا جا رہا تھا جس کے نتیجے میں شیخ مجیب رہا کر دیے گئے اور بعد میں راونڈ ٹیبل کانفرنس میں شریک ہوئے۔ اس کانفرنس میں ایوب خان اس بات پر رضامند ہو گئے کہ ملک میں پارلیمانی نظام حکومت قائم ہوگا اور اسمبلیوں کے انتخابات براہ راست بالغ رائے دہی کی بنیاد پر ہوں گے جس کے بعد نوابزادہ نصراللہ خان نے ڈائریکٹ ایکشن کمیٹی توڑنے کا اعلان کر دیا تاہم شیخ مجیب الرحمٰن نے مشترکہ اپوزیشن سے یہ کہہ کر علیحدگی اختیار کر لی کہ اس نے علاقائی خود مختاری اور ون یونٹ کے خاتمے کے لیے ان مطالبات کی تائید نہیں کی۔
٢٢) ایوب خان نے اپنے گورنروں کو بھی تبدیل کر دیا، اس کے باوجود مشرقی پاکستان میں ایجی ٹیشن بدستور جاری تھا اور10 سے 20 مارچ کے دوران میں 39افراد کو ڈھاکہ میں قتل کر دیا گیا اور لوٹ مار اور آتشزنی کے بھی متعدد واقعات رونما ہوئے۔
٢٣) نئے گورنروں کے تقرر کے بعد کشیدگی میں بھی کمی آچلی تھی اور تحریک بھی رفتہ رفتہ دھیمی ہونے لگی تھی کہ اچانک 25 مارچ 1969 کو فیلڈ مارشل محمد ایوب خان نے یہ اعلان کر دیا کہ وہ اپنے عہدے سے الگ ہوچکے ہیں اور انہوں نے اقتدار کمانڈر انچیف جنرل آغامحمد یحیٰی خان کے سپرد کر دیا ہے۔ اس طرح پاکستان میں ایوبی عہد کا خاتمہ ہو گیا تاہم یہ کہنا ضروری ہے کہ نسبتاَ َ یہ ایک ایسا دور تھاجس میں خاصا استحکام تھا اورتمام شعبوں میں قابلِ ذکر تعمیر و ترقی کا کام ہواتھا حتٰی کہ مشرقی پاکستان میں بھی متعدد ترقیاتی منصوبے مکمل کیے گئے اسی دور میں پاکستان کی عزت اوروقار میں متعدد بار اضافہ ہوا اور اقوام عالم میں اسے ایک نمایاں مقام بھی ملا لیکن بدقسمتی سے یہاں سیاسی بلوغت کا ہمیشہ فقدان رہا۔ اگر ایوب خان تمام اختیارات اپنی ذات میں مرکوز نہ کر لیتے اور سیاسی فہم و فراست کا مظاہرہ کرتے ہوئے عوام کو حکومت میں شرکت کا حقیقی احساس دلانے میں کامیاب ہوجاتے تو اس بدقسمت ملک کی تاریخ مختلف ہوتی اور تاریخ میں ان کا نام پاکستان کے عظیم( سپاہی مدبر) کی حیثیت سے ہمیشہ کے لیے محفوظ ہوجاتا۔ کچھ لوگوں کا خیال ہے کہ جنوری 1969ء میں اپنی سنگین علالت کے سبب وہ خود حکومت سے الگ ہو گئے تھے، ورنہ وہ ابھی ایک طویل عرصے تک بر سر اقتدار رہنا چاہتے تھے تاہم اس موضوع پر ہم آئندہ باب میں گفتگو کریں گے۔ جب یہ سوال زیر بحث آئے گا کہ ان کی سنگین علالت کا کسی نے ناجائز فائدہ تو نہیں اُٹھایا۔
باب پنجم ایوب خان کے دور کے آخری ایام
جنوری 1968ء کے آخر میں صدر پاکستان فیلڈ مارشل محمد ایوب خان بیمار ہو گئے! اگرچہ عوام میں اس بات کا اعلان نہیں کیا گیا تھا اصل میں ان کو دل کا شدید دورہ پڑا تھا اور کچھ عرصے تک وہ بولنے سے بھی معذور رہے تھے تو وہ اپنے فرائض کیا انجام دیتے لیکن دنیا کو یہی بتایا گیا کہ ان پر انفلوئنزا کا حملہ ہوا ہے۔
٢) لٰہذا یہ تجویز پیش کی گئی کہ جب سے ایوب خان بیمار ہوئے تھے، آرمی کے کمانڈر انچیف جنرل محمد آغا یحیٰی خان کو عارضی طور پر ایوان صدر کا کنٹرول دے دیا جائے۔ سیکرٹریوں اور وزراء سے صدر کی ملاقات بند ہو گئی صدر کا مشیر جوان کے بہت قریب ہوتا تھا اب وہ بھی ان سے نہیں مل سکتا تھا اس سے پہلے زیادہ تر فیصلے مشیر کے ذریعے ہی منظر عام پر آتے تھے۔ مسئلہ یہ تھا صحت یاب ہونے کے بعد بھی صدر کی حیثیت کم ہو کر ایک نام کے سربراہ کی رہ گئی تھی کیونکہ شروع میں تو جسمانی طور پر کوئی کام کرنے کے لائق نہیں تھے ان کی یہ حیثیت اس وقت تک جاری رہی جب تک کہ25 مارچ 1969کو یحیٰی خان نے مارشل لا کا اعلان کرکے حکومت سنبھال لی اور خود مارشل لا ایڈمنسٹریٹر اور بعد میں صدر ہونے کا اعلان کر دیا۔
٣) بڑی عجیب صورت حال پیدا ہو گئی تھی۔ ایسا سیاسی جوش و خروش پیدا ہو گیا جو بعد میں ایوب خان کے حکومت چھوڑنے پر ختم ہوا۔ سیاست کے ایک طالب علم کے لیے بعد میں جو بے چینی پیداہوئی اس کا اندازہ لگانا مشکل نہیں تھا۔ یہ بات بھی درست ہے کہ ایوب خان کی بیماری نے ایک سیاسی تحریک کو جنم دیا جو بہرحال شروع ہونی تھی۔ اس تحریک کے شروع ہونے میں دوسرے عوامل بھی کارفرما تھے دیکھنے میں تو ملک میں ایک آئینی حکومت بر سر اقتدار تھی اور معمول کا کاروبارِ حکومت چلا رہی تھی۔ اگر صدر بیماری کی وجہ سے اپنے فرائض انجام دینے کے لائق نہ رہے تو آئین میں دیا گیا ہے کہ اسپیکر عارضی طور پر صدر کا عہدہ سنبھال لے گا لیکن اگر صدر ذہنی یا جسمانی کمزوری کی وجہ سے معذور ہو گیا ہے تو اسے اسمبلی میں ایک قرارداد منظور کرکے ہٹایا جاسکتاہے۔ ( لیکن یہ ایک طویل طریقہ کار تھا جس میں میڈیکل معائنہ بھی شامل تھا) اس قرارداد کے منظور ہونے کے بعد اسپیکر عارضی طور پر کچھ آئینی اقدامات اٹھائے گا اور بعد میں اس عہدے پرمستقلاَ َ فائز ہو جائے گا۔ لیکن 1962ء کے آئین کی دفعات اور اسی کی دوسری دفعات میں ذہنی جسمانی معذوری کا یہ مطلب نہیں ہو سکتا کہ جب بھی صدر بیمار ہو جائے اور وہ اتنا بیمار ہو جائے کہ صاحبِ فراش ہو جائے تو اپنا عہدہ چھوڑنا ہوگا نہ ہی اس کا یہ مطلب ہے کہ تھوڑے عرصے کے لیے بھی جیسے ایک دو دن کے لیے صدر بے ہوش ہو جائے (جیسا کہ بتایا گیا تھا کہ ایوب خان ہو گئے تھے) بھی اس طرح کے اقدامات کی ضرورت ہے۔ لیکن اس کا مطلب یہ ہے کہ اگر صدر کسی ایسی بیماری میں مبتلا ہو جو سنگین ہے اور اس کے فرائض کی ادائیگی میں رکاوٹ ڈالتی ہے کافی عرصے تک اسے نااہل رکھتی ہے یا اتنے عرصے تک اسے معذور رکھتی ہے جس کا اندازہ نہیں کیا جاسکتا تب آئین کے مطابق ضروری اقدامات کیے جائیں گے ۔
٤) کسی صورت میں بھی چاہے صدر تھوڑے عرصے کے لیے بیمار ہوا ہو جہاں آئین کی طرف رجوع ہونے کی ضرورت ہو یا طویل عرصے کے لیے اپنے فرائض انجام دینے سے معذور ہو گیا ہو جس میں آئین کے مطابق عمل کرنا ضروری ہے۔ یحیٰی خان کا اعوان صدر کا کنٹرول سنبھالنا اور ملک کی حکومت چلانا آئین کی خلاف ورزی ہے۔ اگر جنرل یحیٰی خان نے ایسا کیا ہے جس کا ان پر الزام لگایا جاتا ہے تو وہ سنگین خلاف ورزی کے مجرم ہیں۔ ایسے حالات میں ملک سنبھالنے میں ان کی نیک نیتی پر شک کیا جاسکتا ہے۔ اس الزم کے بارے میں ثبوت کا معائنہ ضروری ہے۔ اس سلسلے میں جس گواہ نے سب سے زیادہ مستحکم شہادت دی وہ الطاف گوہر ہیں جو اس وقت اطلاعات کے سیکرٹری تھے۔ الطاف گوہر بڑے تجربہ کار سول سرونٹ ہیں اور ہمارے خیال میں وہ بڑے لائق بھی ہیں شاید انہیں خوبیوں کی وجہ سے فیلڈ مارشل ان پر بہت بھروسا کرتے تھے ہمارے پاس کئی لوگوں کی شہادتیں ہیں جن سے معلوم ہوتا ہے کہ وہ ایک مخصوص حیثیت رکھتے تھے اور ان پر صدر کو اعتماد تھا۔ جنرل یحیٰی نے اپنی گواہی میں کہا فیلڈ مارشل ایوب خان کی نظر میں الطاف گوہر کوئی غلطی نہیں کرسکتے لہٰذا الطاف گوہر جیسی حیثیت کے شخص کی طرف سے اس الزام پر غور کیے جانے کی ضرورت ہے۔ ٥) الطاف گوہر کے مطابق وہ ڈھاکہ میں تھے اور صدر سے ان کی گزشتہ ملاقات 28 جنوری 1968ء کو ہوئی تھی اس وقت وہ تندرست تھے۔ الطاف گوہر کو ڈھاکہ میں بتایا گیا کہ صدر کا پہلی تاریخ کو ہونے والا خطاب گلے کی تکلیف کی کی وجہ سے ملتوی کر دیا گیا ہے۔ یہ خطاب ہر ماہ پہلی تاریخ کو ہوتا تھا لہٰذا وہ اپنے پروگرام کے مطابق کام کرتے رہے اور 3 یا 4 فروری کو ڈھاکہ سے واپس آ گئے۔ روالپنڈی پہنچ کر صدر کے پبلک ریلشنز آفیسر نے جو وزارت اطلاعات کے ملازم تھے بتایا کہ صدر بہت بیمار ہیں لہٰذا ان کا پہلا رد عمل یہ تھا کہ وہ دوڑ کر ایوان صدر جائیں مگر وہ ایسا نہیں کرسکے کیونکہ ان کی بیٹی زخمی ہو گئی تھی اوراسے ڈاکٹر کے پاس لے جانے کی ضرورت تھی۔ دوسرے دن جب وہ ایوان صدر پہنچے تو صدر دروازہ بند تھا اور گارڈ نے ان سے کہا کہ کسی شخص کو بھی اندر جانے کی اجازت نہیں ہے۔ الطاف گوہر نے اپنے وزیر خواجہ شہاب الدین سے بات کی اور اس کے ذریعے صدر کے مشیر فدا حسین سے بات کی۔
٦) یہ سمجھنے کے لیے فدا حسین سے بات کرنے کی کیا اہمیت تھی یہ ضروری ہے کہ فدا حسین کے مربے کی تفصیل بنائی جائے وہ جون1966 سے صدر کے پرنسل سیکرٹری تھے لیکن جس زمانے کا یہ ذکر ہو رہا ہے اس پہلے صدر ان پر اس قدر بھروسا کرتے تھے کہ وہ انہیں کابینہ کا درجہ دینا چاہتے تھے۔ فدا حسین کہتے ہیں کہ کسی موقع پر بھی وہ سیاسی مشیر نہیں رہے بلکہ وہ ایک طرح کے پرسنل اسسٹنٹ تھے جس میں پرسنل پر زیادہ زور تھا لیکن کابینہ سطح پر ان کی ترقی کامطلب تھا کہ فدا حسین کو سیاست کے دائرے میں لایا جائے لیکن اس بات کی خواہش نہ تو صدر کو تھی اور نہ ہی ایسا فداحسین چاہتے تھے اس وجہ سے انہیں ایک مشیر کا مرتبہ دیا گیا تھا۔ اس لیے الطاف گوہر کا فدا حسین کو ٹیلیفون کرنا یا اپنے وزیر سے رابطہ کرنا کسی ایسی شخص سے رابطہ کرنے کی کوشش تھی جو صدر کے قریب ہو اور یہ معلوم ہو سکے کہ ایوانِ صدر ممنوعہ علاقہ کیوں ہو گیا ہے۔
مسٹر فدا حسین نے بتایا کہ صدر ایک بہت مختصر وقت کے لیے بات کرنے کے قابل نہیں تھے اور خود انہیں ( فدا حسین کو) صدر کی علالت کے تیسرے روز یعنی غالباَ َ 2 فروری کو صدر سے ملنے کی اجازت دی گئی تھی کم از کم اس وقت سے صدر دل کے شدید دورے سے کمزوری کے باوجود اتنا حواس رکھتے تھے کہ ان سے کیا کہا جا رہا ہے اور کیا جواب دے رہے ہیں تاہم یہ بات مسجھ میں آتی ہے کہ اس کے باوجود صدر کے سامنے ایسی چیزیں پیش کرنا ضروری نہیں سمجھا گیا جن کی اہمیت اور ضرورت کے مطابق صدر کی مداخلت ضروری نہیں تھی۔ اس طرح سرکاری طور پر طے شدہ نظام کی بجائے بظاہر ایک ایسا نظام خود بخود بن گیا جس میں صدر سے متعلق تمام کمیونی کیشن چاہے وہ سیکرٹری کی طرف سے ہوں یا وزیر کی طرف سے یا کابینہ کی سفارشات کی صورت میں ہوں ایڈوائزر کو بھیجی جاتی تھی جو بعد میں صدر سے احکامات حاصل کرتے تھے اپنی نوعیت کے اعتبار سے یہ کوئی نئی بات نہیں تھی یہ صدر سے رابطے کا مسلمہ طریق کار ہے ہمیں اس میں کوئی آئینی بے قاعدگی نظر نہیں آتی بیماری سے پہلے وزراء کی براہ راست صدر تک رسائی تھی جو خود کابینہ کے اجلاس کی صدارت کرتے تھے اب یہ معمول بن گیا کہ ایڈوائزر صدر کے احکامات حاصل کریں اور ایک نوٹ لکھیں کہ اس معاملے میں صدر کا کیا فیصلہ ہے۔ بعض معاملات میں قانونی ضرورت کے تحت صدر کو فائل کے اوپر دستخط یا Initial کرنے پرتے تھے۔ مثال کے طور پر کسی آرڈیننس کے نفاذ کے لیے صدر کے دستخط ضروری تھے۔ مسٹر فدا حسین نے خود صدر کی علالت کے بعد انہیں 2 فروری کو یا اس کے قریب دیکھنے کا دعویٰ کیا ہے اور انہوں نے جو خاکہ کھینچا ہے وہ بلاشبہ ایک بیمار کمزور اور صاحب فراش شخص کا ہے تاہم وہ شخص پوری طرح چوکس تھا
ایک اور گواہ جو صدر کے قریب تھے اور جن سے ہم نے جرح کی وہ اس وقت کے وزیر قانون ایس ایم ظفر تھے۔ انہوں نے بھی دوسروں کی طرح صدر کی علالت کے بارے میں سنا انہیں 3 جنوری 1968 کو صدر سے ملاقات کے لیے بلایا گیا اس روز مسٹر ایس ایم ظفر نے صدر کی حالت میں کوئی غیر معمولی بات نہیں دیکھی اس حقیقت کو بہرحال پیش نظر رکھنا ہوگا کہ صدر کو دل کا شدید دورہ پڑ چکا تھا مسٹر ظفر نے صدر کی ناک پر نشانات دیکھے جن سے ظاہر ہوتا کہ انہیں آکسیجن دی گئی تھی تاہم صدر ہشاش نظر آ رہے تھے اور گلاس سے نارنگی کے جوس کی چسکیاں لے رہے تھے۔
١٨) یہاں پر یہ بات مفید ہوگی کہ اس وقت تحریر کیے گئے چھ نکات کو یہاں دہرایا جائے